Dai 3 ai 5 di Lui Udin al è stât l’«ombelico del mondo» academic talian. Cun di fat te Capitâl dal Friûl si à davuelte la prime edizion di Conoscenza in festa, event di trê dîs dedicât ae cognossince, ae universitât e al rapuart tra savê e societât che al à clamât dongje i retôrs des Universitâts dal Stât talian, professôrs e studiôs innomenâts e altri esperts e ‘opinion leaders’ talians.
La iniziative e à puartât a Udin tante int – o fevelìn di relatôrs e di esperts – che in diviers câs e je pardabon interessante, a tacâ di Mauro Ceruti, Edgar Morin, Vito Mancuso e Andrea Segrè. In altris câs la robe e à cjapât sù une ande plui televisive e «fuffosa», cemût che e dîs une nestre amie, ma cheste e somee jessi une carateristiche di ducj chescj grancj events, là che a contin une vore i nons e i «testimonials». Tra chescj – almancul intal program che al zirave sei in rêt che ator par Udin – al jere previodût ancje il president dal Consei dai ministris dal Stât talian, che – al plasi o mancul – al è impuartant «a prescindere», però no si lu à viodût e nissun si à inacuart de sô mancjance.
Daûr des declarazions fatis in plui ocasions de bande dal retôr dal Ateneu furlan, Alberto Felice De Toni, a Udin si à fate la «Cernobbio della conoscenza e dell’università» e si àn metudis jù lis fondis «per il rilancio del sistema Paese».
Al vignarès di domandâsi se al è propit chel ce che i covente ae nestre Universitât. Par nestri cont, lis rispuestis a son almancul dôs.
La prime e je positive: par sigûr la operazion Conoscenza in festa e à un ciert valôr politic par promovi l’Ateneu a nivel talian. In chest sens l’impat de iniziative, però, si podarà stazâlu dome chi di un pôc: par esempli se al cambiarà alc in cont dal finanziament statâl dasl nestri Ateneu o se al vignarà fat chel piçul inzornament normatîf che al covente par che a Udin si puedi fâ finalmentri la formazion dai insegnant ‘di’ e ‘in’ lenghe furlane. Viodarìn.
La seconde e je di segn contrari: al è une vore fuart il dubi che e sedi stade plui une ocasion di promozion personâl di cualchidun e soredut e je fuartonone la sensazion che dentri di dute cheste cognossince al mancjàs alc di (avonde?) impuartant, ven a dî chel che al ven clamât il teritori e che tal nestri câs al à un non precîs: si clame Friûl.
Ancje in cheste ocasion, chê che par furlan nus plâs clamâle Universitât dal Friûl, cun dut de sô storie, de sô leç istitutive e dal so statût, e à mostrât di jessi soredut (o dome) une Universitât che no sa ce che e je e dulà che si cjate e chel di Conoscenza in festa si à palesât tant che un «format» bon par cualsisedi ateneu «dalle Alpi al Lilibeo», cuntun efiet ‘Visitor’ che al lasse la bocje garbe.
E jere le ocasion di tirâ fûr lis lenghis (furlan, sloven e todesc) te comunicazion, di marcâ la vocazion europeane e internazionâl dal Friûl e de sô Universitât e di meti in relazion il Friûl cu la Italie su chestis fondis. Impen l’unic rapuart ricognossût al è il fat che cent agns indaûr «Udine era la capitale della guerra»… Ce figade! No mo?
Se in cont dal Mittelfest si domandìn ancjemo se nol sedi dome Italfest, in chest câs la ‘Conoscenza’ e devente ‘Cono…senza’ o ‘Con o senza’ – se si vûl cjapâ dentri chel alc di positîf che al salte fûr de cjançon dai Carnicats fate di pueste par promovi lis iscrizions te Universitât, là che si incrosin il furlan, il talian, l’inglês e il latin (tal titul Hic sunt futura) – o ben ‘senza’ e vonde, pe mancjance (colpevule) dal Friûl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn